กลต.จ่อให้รายย่อยลงทุนกองจังก์บอนด์
รายย่อยเตรียมเฮ! ก.ล.ต.เล็งให้ซื้อกองทุนตราสารหนี้ต่ำกว่าระดับน่าลงทุน คาดประกาศใช้ไตรมาส 2
27 พ.ค. 2558

รายย่อยเตรียมเฮ! ก.ล.ต.เล็งให้ซื้อกองทุนตราสารหนี้ต่ำกว่าระดับน่าลงทุน คาดประกาศใช้ไตรมาส 2
นายประกิต บุณยัษฐิติ ผู้ช่วยเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.อยู่ระหว่างการปรับปรุงหลักเกณฑ์เพื่อให้นักลงทุนรายย่อยสามารถลงทุนกองทุนที่มีความเสี่ยงสูง เช่น กองทุนที่ลงทุนตราสารหนี้ที่มีอันดับความน่าเชื่อถือต่ำกว่าระดับน่าลงทุน (จังก์บอนด์) ได้ ซึ่งคาดว่าจะสามารถประกาศใช้ภายในไตรมาส 2 ปี 2558
“ต้องปรับหลักเกณฑ์การลงทุนของกองทุนตราสารหนี้ โดยอนุญาตให้กองทุนลงทุนจังก์บอนด์ได้ทั้ง 100% แต่ลงทุนบริษัทละไม่เกิน 5% ของสินทรัพย์สุทธิภายใต้การบริหาร (เอ็นเอวี) จากเดิมที่ลงทุนได้ไม่เกิน 15% ของเอ็นเอวี ยกเว้นกองทุนที่เสนอขายต่อนักลงทุนที่ไม่ใช่รายย่อย”นายประกิต กล่าว
นายประกิต กล่าวว่า ​แม้หลักเกณฑ์ใหม่จะเปิดโอกาสให้ลงทุนจังก์บอนด์ได้ทั้งกองทุน แต่ไม่ได้สนับสนุนให้มีกองทุนสร้างความเสี่ยงสูงเกินไป จึงกำหนดให้กองทุนลงทุนแต่ละบริษัทได้ไม่เกิน 5% ของเอ็นเอวี เพื่อเป็นการกระจายความเสี่ยง
นอกจากนี้ ยังเปิดให้กองทุนสามารถลงทุนตราสารหนี้ที่ออกโดยประเทศในกลุ่มประเทศลุ่มแม่น้ำโขง (GMS) ได้แก่ ไทย พม่า ลาว กัมพูชา และเวียดนาม รวมทั้งประเทศจีนตอนใต้ 
นายรพี สุจริตกุล เลขาธิการ ก.ล.ต. กล่าวว่า ก.ล.ต.มีแนวคิดที่จะปรับปรุงหลักเกณฑ์การลงทุนหลายข้อของกองทุนรวม กองทุนส่วนบุคคลและกองทุนสำรองเลี้ยงชีพ โดยมีร่างประกาศรวม 15 ฉบับ ที่อยู่ระหว่างการเปิดรับฟังความคิดเห็นจากบริษัทจัดการลงทุน ซึ่งจะครบกำหนดภายในสิ้นเดือน พ.ค.นี้
วันที่ 26 พ.ค.–2 มิ.ย. บริษัทหลักทรัพย์จัดการกองทุน (บลจ.) กรุงศรี จะขายกองทุนเปิดกรุงศรีตราสารหนี้ต่างประเทศเอไอ 6M13 (KFFAI6M13) ลงทุนตราสารหนี้ต่างประเทศ อายุ 6 เดือน คาดผลตอบแทน 2.1% ต่อปี โดยเสนอขายเฉพาะนักลงทุนที่ไม่ใช่รายย่อยและผู้ที่มีเงินลงทุนสูงลงทุนขั้นต่ำ 5.1 แสนบาท
ขณะที่ บลจ.กรุงไทย ที่เปิดขายกองทุนเปิดกรุงไทยตราสารหนี้ เอฟไอเอฟ เอ็นแฮนซ์ 14 (KTFFE14) ของ บลจ.กรุงไทย ระหว่างวันที่ 26 พ.ค.–2 มิ.ย. สำหรับนักลงทุนที่ไม่ใช่รายย่อยและผู้ที่มีเงินลงทุนสูง โดยจะเน้นลงทุนตราสารหนี้ทั้งในและต่างประเทศ อายุ 6 เดือน คาดผลตอบแทน 2.1% ต่อปี